﻿ 
III-D INTERNATIONAL SYMPOSIUM 
CREATIVITY  TECHNOLOGY  MARKETING 
 
61 
 
 
PEISAJUL ȘI INTERIORUL ÎN STRUCTURA TEXTULUI 
DRAMATIC 
 
GHILAȘ Ana 
Universitatea de Stat din Moldova 
 
 
Abstract: The view and interior in the structure of the dramatic text. The article addresses 
the role and the artistic functions of the „verbal picture” in the dramatic text, using the view 
and interior as ways of communication and plastic-suggestive expression. Being manifested 
mainly in didascalia (secondary text of the dramatic discourse), the view and interior 
contribute to highlighting the author’s artistic vision, style and period which also have 
functions to create the characterological, psychological atmosphere, etc., demonstrating, 
especially in the artistic imaginary of I. Druța, the passage from traditionalism to modernism. 

Relația dintre cuvânt și forma plastică este cunoscută încă din antichitate, Aristotel, 
cum se știe, afirmând că poezia și pictura sunt în egală măsură arte ale imitației sau 
Horațiu, convingându-ne de ut pictura poesis. La etapa actuală devine o stringență 
abordarea științifică nu doar a sintezei genurilor literare – liric, epic, dramatic, ci și a 
artelor – muzică, poezie (literatură), teatru, pictură, grafică. Or, istoria gândirii artistice și 
filosofice demonstrează că asemenea relații interdisciplinare devin actuale din 
perspectiva istoriei artei și a literaturii, a iconologiei și semioticii vizuale ori a psihologiei 
creației. În toate perspectivele de interpretare esențial rămâne totuși modul în care 
imaginea artistică semnifică și, evident, răspunde orizontului de așteptare al 
receptorului. 
În articol vom avea în obiectiv funcțiile artistice ale peisajului și ale interiorului – 
aspecte ale descrierii ca mod de expunere, manifestate în structura textului dramatic, 
totodată, semne ale tranziției de la tradițional la modern în dramaturgie. Dacă în poezie 
sau în proză rolul estetic și interdisciplinar al peisajului și interiorului este investigat într-
o măsură mai mare [1], în discursul dramatic, deocamdată, o asemenea 
interrelaționare mai puțin a suscitat atenția cercetătorilor. Pentru început constatăm că 
în speciile genului dramatic peisajul și interiorul pot fi prezente în textul de bază, 
principal – dialogul personajelor și în textul secundar – didascaliile, preponderent însă 
fiind atestate în cel din urmă element al structurii imaginarului artistic. Astfel că modul 
original al autorului de a transfigura în didascalii, prin limbaj plastic-expresiv, prin tipuri 
de imagini (vizuale, auditive, statice, dinamice), peisajul, portretul sau interiorul, de 
exemplu, deschide noi orizonturi de comprehendere a subiectului dramaturgic de către 
regizor, actor, scenograf, muzician. Prin urmare, elementele ce contribuie la structura 
textului secundar sau Nebentextului, după M.Pfister (informațiile privitoare la 
mizanscenă) creează modul de înțelegere de către actori a Haupttextului, dialogului, a 
subiectului propriu-zis [2]. De aici, evident, și interpretarea de către actor a textului 
dramaturgic, originalitatea de pătrundere în esența, substanța acestuia. Totodată, 
asemenea elemente structurale, în special ale Nebentextului, relevă specificul viziunii 
artistice a autorului, tipul său psihologic, individualitatea lui creatoare în general. Întru 

reliefarea viziunii artistice a individualității creatoare și a rolului sintezei artelor în 
discursul dramaturgic, ne vom referi la dramaturgia din anii ’60–’70 a lui Ion Druță, prin 
care se manifestă tranziția de la tradiționalism la modernism în structura textului și în 
modul de gândire artistică, cea  dramaturgică în special. Un rol important revine, în 
textele acestei perioade, îmbinării genurilor – dramatic, liric, epic, în care pictura 
verbală se manifestă mai ales în didascalii și uneori în limbajul personajelor din textul 
principal – dialogul ca mod de expunere artistică. 
Așa cum discursul dramatic include două registre verbale diferite – cel al 
autorului/actorului si cel al personajelor, funcțiile artistice ale peisajului și ale interiorului 
sunt și ele variate: evidențiază viziunea dramaturgului, „trădează” felul său de a fi sau 
refulările sale și caracterizează personajul ca entitate estetică și moral-psihologică, 
contribuie la crearea atmosferei ș.a. Conceptul de peisaj, ca și cel de interior presupun, 
în primul rând, ideea de spațiu, element specific pentru structura textului dramaturgic și 
a celui plastic, pictural. Într-o operă literară peisajul este un tip de descriere a naturii, o 
imagine polifuncțională a naturii, cu propriile formă și conținut, ce reflectă stilul 
individual al personalității creatoare și stilul epocii respective. Iar interiorul constă în 
descrierea unui spațiu interior, cu funcții de caracterizare a personajului, de sugerare a 
modului de viață al acestuia, de creare a atmosferei. În același timp, se poate vorbi de 
un spațiu interior al omului, cel psihologic, spiritual, amintind, în context, de primul 
volum de poezii al lui George Meniuc, intitulat „Interior cosmic”. De fapt, atât peisajul 
cât și interiorul au în discursul artistic și funcții psihologice. 
Referindu-ne la peisaj ca gen pictural, apelăm la investigațiile unui exeget în 
problemă, esteticianul italian Rosario Assunto, în viziunea căruia peisajul înseamnă, în 
primul rând, „un teritoriu mai mic sau mai mare, așa cum ne apare el vederii, 
constituindu-se ca obiect, cel puțin potențial, de reprezentare picturală”. Esențial este 
însă, afirmă el, să vedem și să înțelegem peisajul „ca realitate în care omul trăiește; 
realitate în care trăind, el o folosește direct și poate produce, o poate schimba în mai 
bine sau în mai rău”[3]. Totodată, peisajul este „un spațiu limitat, dar deschis”, pentru 
că, spre deosebire de spațiile închise, el „are deasupra lui cerul, adică spațiul nelimitat; 
și nu reprezintă infinitul (în mod simbolic sau iluzionistic,), ci se deschide către infinit, 
(...): constituindu-se ca prezență, și nu ca reprezentare, a infinitului în finit” [4]. Chiar 
dacă, începând cu secolul al XX-lea, în pictură „se renunță treptat la arta perspectivei, 
la aluzia profunzimii”, artiștii devin interesați de elementele peisajului „care scapă (...) și 
artei figurative”, punând accent pe abstractizare [5], totuși tipul de peisaj (interior sau 
exterior) și modul lui de realizare reliefează stilul autorului și stilul timpului. 
Atât în literatură cât și în artele plastice peisajul și interiorul sunt obiecte de 
experiență estetică și, evident, subiecte de judecată estetică. Totodată, ambele sunt 
reprezentări ale spațiului și timpului, ceea ce unește pictura nu doar cu arta cuvântului, 
ci și cu arta spectacolului, arta teatrală. Doar că teatrul se deosebește de arta plastică 
prin mișcarea neîntreruptă a vieții pe care actorii o prezintă pe scenă și, în același timp, 
se apropie de aceasta prin segmentarea fluxului acțiunii în mizanscene, scene, tablouri, 
cu semnificații și valori artistice bine conturate. Semioticianul Iu. Lotman observa, în 
acest context, că viața, curgerea ei și pictura, de cele mai multe ori, comunică între ele 
prin intermediul teatrului care îndeplinește funcția unui cod intermediar, cod-traducător 
[6]. Discursului spectacular îi precede însă textul literar, astfel încât codul literar este 
tradus în cod teatral, iar peisajul, interiorul, uneori portretul din textul dramatic sunt 
realizate artistic, transformate în cod plastic, apoi teatral de pictori scenografi, actori. 
Peisajul și interiorul, cum am menționat, sunt atestate în discursul dramatic, în 
principal, în didascalii, comportând diverse semnificații și funcții artistice. 

În piesele lui Ion Druță, de exemplu, se manifestă o trecere de la gândirea artistică 
tradiționalistă la cea modernă la nivel de conflict, tipologie a personajului și probleme 
abordate, autorul creând un teatru poetic în anii ’60 și evoluând spre elementul 
publicistic și cel realist în anii ’80–’90. În această (ultima) perioadă un rol important îi 
revine intertextualității biblice în imaginarul său artistic. Modalitățile de expresie plastică 
în realizarea unui teatru poetic (metafora, simbolul, repetiția și tipurile ei, asonanța, 
aliterația ș.a.) se manifestă, în special, în modul de transfigurare artistică prin mijlocirea 
peisajului și interiorului. Aceste elemente ale structurii discursului ocupă un loc mai 
mare și sunt mai amplu realizate în piesele semnate de autor în anii ’60 – începutul 
anilor ’70. 
În didascaliile din prima dramă druțiană, „Casa mare” (1959) aflăm peisaj cu funcție 
de creare a atmosferei, de caracterizare a stării personajului sau chiar a principiilor lui 
morale. De cele mai multe ori interiorul/descrierea de interior este susținută de 
elemente ale peisajului:  
„O casă largă, așezată trainic, țărănește. În fund – două ferestre mari, prinse de o 
ușă cu sticlă, care, împreună cu ferestrele, frumos arcuite toate trei, ocupă mai tot 
peretele din față. În mijlocul odăii, o masă cu tacâmuri, cu scaune rânduite în jur. Pereții 
și tavanul, lucrați nu atât cu inima cât cu sufletul. În colțul din dreapta se zărește o ușiță 
mică, ce dă în bucătărie. În lungul peretelui din stânga, o sofcă cu rămășițe de zestre. 
Totul e proaspăt, curat, frumos rânduit. Ferestrele și ușa – larg deschise. În fața casei 
cresc câteva tufe de liliac, printre care se zăresc creasta unui gard împletit din nuiele și 
o portiță” [7]. 
Interiorul îmbină elemente de vechi și nou prin imaginea vizuală, de factură 
luminoasă: „În fund – două ferestre mari, prinse de o ușă cu sticlă, care, împreună cu 
ferestrele, frumos arcuite toate trei, ocupă mai tot peretele din față”. Masa din mijlocul 
casei, cu scaune împrejur este un însemn al casei mari tradiționale, iar tacâmurile 
caracterizează stăpâna și sugerează așteptarea ei. Atitudinea autorului față de 
personaj constituie un element caracterologic pentru cititor, dar mai ales, pentru regizor 
și actor, care ar trebui să pună în scenă piesa și să transmit felul de a fi și starea 
personajului: „Pereții și tavanul lucrați nu atât cu inima cât cu sufletul”. Covorul, „o sofcă 
cu rămășițe de zestre” sunt și ele însemne tradiționale, dar detaliul “rămășițe de zestre” 
capătă valențe diferite: este ceea ce a rămas din zestrea Vasiluței când se măritase, 
este ceea ce mai rămâne pentru a mai fi iar mireasă, este o parte a trecutului care nu 
se mai întoarce? Sunt întrebări ale cititorului, dar și însemne specifice pentru regizori 
versați. Elementul tradițional continuă prin descrierea exteriorului – metafora „creasta 
unui gard împletit din nuiele”, undeva, la mijlocul satului „flăcăii fac joc”, cu deschiderea 
spațiului – ferestrele și ușile larg deschise”, cu portița, simbol cu multiple valențe în 
creația druțiană, cu tufele de liliac, ce introduce o cromatică și luminozitate, o stare de 
primăvară, de înnoire. 
Mai constatăm că la Druță didascaliile descriu un spațiu ce devine martor, dar și 
participant la acțiune: el predispune la gesturi sufletești și la desfășurări de acțiune, 
punctează momentele de tensiune, marcând destinul personajelor, iar casa 
simbolizează în imaginarul său artistic neamul, istoria și destinul lui, alteori intimitate, 
spațiu sacru ori eternitate. 
Ne convingem, astfel, de faptul că lumea artistică a operei de artă include și elemente 
ale culturii materiale ca totalitate de obiecte create de om. De multe ori obiectul devine o 
parte indispensabilă a modului de a înțelege caracterul sau felul de a fi al acestuia. În 
imaginarul artistic el capătă semnificații multiple. Astfel, în macro-didascalia din drama 
druțiană, interiorul, obiectele descrise și modul de aranjare a lor, de rând cu funcția 

cognitivă și cea caracterologică, îndeplinește și o funcție culturologică: prin intermediul 
descrierii casei mari  receptorul află despre un specific național. În acest sens, realizarea 
scenică a piesei în mai multe teatre naționale demonstrează plurivalența interiorului ca 
element de structură al discursului dramatic druțian. 
În contextul specificului perioadei șaizeciste în care s-a afirmat I. Druță, perioadă 
cu largi deschideri în toate aspectele vieții sociale și, mai ales, a celei culturale, 
„întoarcerea la izvoare” - la specificul etnic, la poezia sufletului național, s-a manifestat, 
evident, și în creația artiștilor plastici. Ne referim aici la investigațiile cercetătoarei 
Ludmila Toma privind creația pictorului Mihai Grecu. Autoarea evidențiază, de 
asemenea, rolul folclorului, al elementului etnic în viziunea artistică a acestei 
individualități creatoare, „primul pictor din Moldova care s-a inspirat din tradițiile artei 
populare”, demonstrând „consecvent și cu fermitate, valoarea estetică a diferitelor 
forme ale ei (…)” [8]. Un exemplu pe care îl aduce criticul de artă în acest context este 
compoziția „Zi de toamnă” (1964), discurs artistic ce „sugerează ideea că natura și 
oamenii de la sate trăiesc în același ritm, sunt inseparabili și frumoși în aceeași 
măsură” [9]. 
În ce privește conceptul de peisaj ca gen plastic, pictorul M. Grecu observa: „Cea 
mai frecventă lacună a peisagiștilor noștri constă în reprezentarea pasivă a unui colț de 
natură – chiar cel mai modern în esență – care, mai apoi, prin simpla majorare a 
proporțiilor devine tablou (…). Crearea unui tablou presupune concentrarea observației 
asupra vieții… Peisajul poate emoționa, poate inspira, poate genera gânduri profunde, 
poate da optimism. Esențial este să fie pictat de mâna unui contemporan, de mintea 
unui contemporan, de sentimentele unui contemporan” [10]. Constatăm astfel că 
viziunea pictorului asupra peisajului presupune co-participare emotivă a artistului și, 
esențial, o abordare contemporană, actuală, implicit modernă, a acestui gen de artă. 
Revenind la „pictura verbală” din imaginarul artistic al contemporanului său Ion 
Druță, vom observa că un specific spiritual etnic atestăm și în drama acestuia „Doina” 
(1968), în care un rol important îi revine peisajului, mai concret tabloului ca mod de 
expunere literară. În acest discurs dramatic, în principiu, lipsește interiorul ca spațiu al 
desfășurării acțiunii, el fiind doar amintit. Acțiunea se desfășoară în curtea lui Tudor 
Mocanu, țăranul devenit pragmatic, dar care mai păstrează, în subconștient, fiorul 
doinei ca o chemare arhetipală, care este nu doar cântecul – simbol al spiritualității 
neamului, ci și al unui examen de conștiință al protagonistului. Imaginea Doinei ca 
personaj este realizată artistic atât în textul secundar al dramei cât și în cel principal, 
fiind transfigurată prin îmbinarea elementelor de peisaj cu portretul: 
„Ascultă până la capăt, să vadă ce avea cântecul să spună, se miră de atâta 
frumusețe. După care rămâne smerit, molcom, de parcă ar fi fost la judecată, de parcă 
ar fi fost la spovedanie. Și iată că prin țesătura acelor melodii încep a se cerne, rotind 
sub bolta cortului, flori de măr, flori de cireș. Nici Tudor, nici Veta nu se miră de una ca 
asta, iar din ninsoare se arată o coastă de imaș, o stână veche, o ațișoară de fum cu 
un cioban îngândurat la vatra focului. Între stână și foc crește un copăcel și stă 
rezemată de acel copăcel o fată. O simplă fată de la țară – fustișoară de cit, bluză de in 
brodată, basma albă. Stă vrăjită de fluierul ciobanului, zâmbind când o îndeamnă 
cântecul, întristându-se împreună cu el. Și tot ninge, ninge, iar împreună cu acea 
ninsoare se topește vedenia de basm”. 
Floare de măr, floare de cireș, floare de zarzăr, descrise în cădere lentă, devin 
laitmotivul textului dramatic, pregătind  astfel intrarea în acțiune a personajului Doina și 
contribuind la caracterizarea celorlalte personaje din familia lui Tudor Mocanu [11]. 
Didascalia druțiană citată mai sus demonstrează, totodată, specificul peisajului ca o 
accentuare a întregului, nu a particularului și senzația plenitudinii și a unității lumii, în  

special unitatea spirituală, arhetipală a sufletului unui neam. Totodată, peisajul relevă 
ideea că natura este veșnică, precum valorile spirituale naționale, specificul etnic fiind 
transmis și prin imaginea „plaiului ca din poveste”, după o expresie poetică a lui G. 
Vieru sau a „spațiului mioritic”, după filosofia culturii lui L. Blaga [12]. 
Astfel, chiar dacă se manifestă o îmbinare dintre elementul narativ cu cel descriptiv, 
totuși descriptivul, peisajul are aici rolul principal. Compoziția peisajului, adică relația 
dintre obiecte și spațiu, este una amplă, desfășurată. Relația dintre real și ireal, mitic, 
transpusă cromatic prin cenușiu, alb, repetiția verbului „ninge” – o imagine vizual-
dinamică – relevă un ritm spațial lent. 
În alt discurs dramatic druțian, „Păsările tinereții noastre” (1972), macro-didascalia 
plăsmuită din peisaj, descriere de interior, susținute de elemente narative, prezintă un 
spațiu mai larg decât în primele două piese numite mai sus. Peisajul însă este mai 
„restrâns” la nivelul lirismului, e transfigurat artistic în enunțuri scurte, fiind mai puțin 
poetic decât în drama „Doina”. Faptul denotă, în mod evident, și un anume mod de 
gândire artistică în perioada respectivă – anii ’70 ai secolului XX. 
„Larg de stepă, dealuri și vii. Amiaza unei zile de vară. Grâne coapte, cer senin, 
liniște și pace. Când se naște vreun vuiet, văile îl prind și-l duc până hăt departe, pentru 
care lucru oamenii, dacă au vreo treabă, nu-și trudesc picioarele, ci se strigă unul pe 
altul, lăsând valea să alerge”. 
Este începutul macro-didascaliei, un tablou pictural și auditiv creat dintr-un câmp 
lexical al verii și al câmpiei, precum și din aliterație („Când se naște vreun vuiet, văile îl 
prind și-l duc până hăt departe”). Perspectiva se restrânge de la „larg de stepă” la o 
casă veche: 
„O casă veche și săracă, o bojdeucă din cele de demult. Hornul cuptorului, o 
măsuță, câteva scăunașe, o vechitură de scrin. Sub horn fumegă tizicul. Pereții sunt 
aproape goi, tavanul pântecos, scăpătat din baiere, se odihnește pe un stâlp pus de-a 
dreptul în mijlocul casei. Dacă n-ar mocni focul în vatră, odaia ar părea pustie – nici 
țipenie de om și numai crucea singurei ferestruici cernește pe seninul cerului de vară.  
Într-un târziu cineva bate la fereastră. Se aude glasul lui Andron: 
 – Mătușă Ruță! Hei, acasă-i baba?” 
Interiorul prezintă ce a mai rămas din tradiție, detaliile vorbesc de la sine: „o 
bojdeucă”, „o vechitură de scrin” ( în comparație cu sofca din casa mare a Vasiluței), 
„tavanul scăpătat din baiere”, „tizâcul”. Clarobscurul creează atmosfera din interior, în 
comparație cu „seninul cerului de vară”, care e și un contrast cromatic cu funcție 
simbolică, cognitiv-caracterologică: „crucea singurei ferestruici cernește pe seninul 
cerului de vară”. Este, simbolic, crucea pe care o duce mătușa Ruța, este negrul 
(„cernește”) opus seninului cerului, iar diminutivul „ferestruica” semnifică și ea o mică 
posibilitate a deschiderii spre exterior, spre lume a sufletului Ruței, neînțeles de 
majoritatea celor din jur. Astfel că interiorul capătă ample semnificații, contribuind, prin 
contrast, simbol, detaliu, clarobscur, la crearea unei atmosfere a desfășurării acțiunii, 
având, totodată, și funcție premonitivă. 
Peisajul și interiorul în celelalte părți ale textului creează cele două lumi: a satului și 
a mătușii Ruța, iar casa (Ruței, a lui Pavel) are, în principiu, funcție caracterologică. 
Spațiul exterior, mai restrâns sau mai amplu, îndeplinește și funcție de laitmotiv la nivel 
de structură a textului, de închidere și deschidere sau de „înrămare” a acțiunii propriu-
zise din textul principal al demersului. Astfel, la finele fiecărui tablou și/sau părți din 
drama „Păsările tinereții noastre” revine peisajul ca închidere a acțiunii și ca 
generalizare a atmosferei: 

„Un amurg prelung și pașnic. Peste văi, peste dealuri, acolo unde a apus soarele, 
mai arde pe geana cerului un brâu roșu, fierbinte.  
Tihnă de jur-împrejur, numai țârâiecii se aud prin grânele coapte și iară răsare 
îngrijorarea cea mare. 
 He, măi, ce mai nouu? 
Ja-leee.... ” 
Transpus artistic prin metaforă și asonanță ce creează o imagine sonoră, peisajul 
nu doar transmite o pace adâncă a naturii și a omului, un sfârșit al acțiunii în acest 
tablou, ci și sugerează, totodată, prin lexemul „îngrijorare”, o neliniște. Astfel încât 
peisajul are funcție de fundal al acțiunii, dar și una psihologică prin continuarea textului 
secundar în cel principal (dialogul personajelor). Peisajul comunică așadar un spațiu, 
un timp al zilei, dar și neliniștea sătenilor privind starea de sănătate a lui Pavel, unul 
dintre personajele principale. 
Asemenea aspecte ale „picturii verbale” din didascaliile druțiene au valoarea lor 
incontestabilă. Este evident că, în special, pictorului scenograf îi revine misiunea de 
realizare-creare a imaginilor și subtextului din didascalii, în special peisajul și interiorul. 
Or, de modul cum este „lecturat”, înțeles textul prim, cel literar, depinde perspectiva de 
interpretare artistică a lui, în așa fel atât discursul literar cât și cel teatral rămânând 
pentru spectatori opera aperta. 

